**DECIZIA ETAPEI DE ÎNCADRARE**

## Nr. din .2019

Ca urmare a solicitării de emitere a acordului de mediu adresate de **Comuna Iacobeni**, cu sediul în com. Iacobeni, judeţul Suceava, înregistrată la APM Suceava cu nr. 4688/17.06.2016, în baza:

**Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei Comisiei de Analiză Tehnică din data de 22.01.2019, că proiectul ***Construire pod peste râul Bistriţa în zona pârâului Rău*** propus a fi amplasat în comuna Iacobeni, în *situl NATURA 2000 ROSCI 0010- Bistriţa Aurie,* nu se supune evaluării impactului asupra mediului şi se supune evaluării adecvate.

 Justificarea prezentei decizii:

 I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

 **a)** proiectul se încadrează în prevederile Hotărârii Guvernului nr. 445/2009, anexa nr. 2, pct. 13, lit. a;

 **b)** conform citeriilor de selecţie din Anexa 3 la HG nr. 445/2009:

**1. Caracteristicile proiectului**

 **a)**dimensiunea şi concepţia întregului proiect

 - Scopul investiţiei: înlocuirea podului existent cu un pod care să corespundă din punct de vedere constructiv şi hidraulic cerinţelor actuale.

- Lucrările prevăzute:

**Infrastructura pod**

În cadrul acestei categorii de lucrări intră lucrările de amenajare a terenului, terasamentele cu săpăturile necesare pentru fundaţii la pod, procurarea şi turnarea betonului din fundaţii şi elevaţii culei, radier şi pinteni, lucrările de amenajare a apărărilor de mal amonte şi aval de traversare şi lucrările de amenajare a albiei.

**Terasamentele** de pământ se execută mecanizat cu excavatorul în proporţie de cca. 90% şi manual în proporţie de cca. 10 %, iar împrăştierea materialului pentru umpluturi 100% cu buldozerul. Compactarea terasamentelor se realizează mecanizat, cu cilindrul compresor pe zone întinse şi manual în spatele elevaţiilor nou proiectate.

 Taluzul de rambleu va fi realizat la panta de 2:3, iar taluzul de debleu la panta de 1:1.

**Săpăturile pentru fundaţiile culeelor şi a aripilor**, precum şi pentru radier se vor realiza înainte de corecţia pârâului pentru a evita spălarea gropilor de fundare, menţinând cursul pe traseul actual. Săpăturile se vor realiza cu sprijiniri de mal din dulapi, iar faţă de dimensiunile de cofrare incintele vor fi cu câte 0,5 m mai late pe fiecare latură în plan orizontal.

**Fundaţiile** sunt directe, turnate monolit în trepte de 1,50 m, lăţimea tălpii fiind de 3,50 m şi înălţimea de 3,00 m şi de 7,7 m lungime. În spatele culeilor se va executa o rigolă din beton (cunetă) clasa C30/37 pe care se sprijină drenul din bolovani de râu.

 **Elevaţia** culeelor se va realiza tot din beton clasa C30/37. Grinzile din BA precomprimat se vor sprijini pe cuzineţi din beton armat de 50 cm înălţime şi 7,5m latime. Legătura dintre fundaţia şi elevaţia aripilor se va executa cu ancore cu cioc, PC52 cu diametrul de 14 mm, în lungime de 1,00 m. În spatele culeilor se va executa o rigolă din beton cls. C30/37 (cunetă) pentru evacuare apelor de infiltraţii pe care se va sprijini drenul de bolovani de râu; atât culeile cât şi aripile vor fi hidroizolate cu bitum filerizat în 2 straturi şi se va executa un dren de bolovani de 0,50 m grosime.

Parapetul metalic fabricat uzinal, va fi prelungit şi pe zidurile întoarse. Bancheta cuzineţilor, zidurile de gardă şi zidurile întoarse sunt realizate din C30/37 armate cu OB 37 şi Pc 52. Elevaţia este de He=2,00m, din C30/37 cu armături OB 37. Bancheta cuzineţilor se realizează din C30/37 armată cu OB 37. Fundaţiile sunt directe, turnate monolit în trepte de 1,50 m, lăţimea tălpii fiind de 3,40 m şi înălţimea de 3,00 m.

**Amenajare albie**

Amenajarea albiei se va face pe câte 60 de ml în amonte şi 30 de ml în aval, apărarea malurilor făcându-se cu gabioane ecranate cu beton de ciment sclivisit cu he= 3,0 m dispuse pe o saltea de gabioane umplută cu bolovani de râu.

S-au proiectat gabioane ecranate si radier din beton de ciment sclivisit pentru a micşora coeficientul de rugozitate astfel crescându-se viteza apei în secţiunea podului ;

 **Suprastructura pod**

Tablierul este din 5 grinzi tip G 21-93 cu lungimea de 21,00 m, 750 dreapta.

* Pentru montarea grinzilor pe cuzinet s-a prevăzut aparate de reazem din neoprene fixe si mobile.
* Grinzile se vor monolitiza între ele cu beton clasa **C30/37** cu grosime variabila de 12-20cm.
* Pe grinzi se va turna: placă de suprabetonare din beton armat clasa **C30/37** peste placă se toarnă şapă de egalizare din mortar M100 de 2 cm grosime.
* Şapa de egalizare se va hidroizola cu hidroizolaţie agrementată de 1 cm grosime, iar peste hidroizolaţie se toarnă un strat de protective de 2,0 cm grosime.
* Îmbrăcămintea pe pod va fi îmbrăcăminte asfaltică în două straturi cu grosimea de 3+4 cm din B.A.P. 16 conform A.N.D. 546/2009.
* Pe bordura care face corp comun cu placa de suprabetonare se va monta parapet metalic.

Pod peste râul Bistrita din beton armat are **lungimea totală de 26,70m , lumina podului de 19,50m** **si deschiderea de 20,30** cu suprastructura alcatuită din 5 grinzi cu corzi aderente în formă de « **T** » , cu înălţimea de 93 cm şi lungimea de 21,00 m.

Peste grinzi se realizează o dală de suprabetonare din C30/37, cu armături din OB 37 şi PC52 de la 8-12, cu grosime variabilă de la 12 – 20 cm. Lăţimea carosabilului este de 5,0 m, podul fiind cu trotuare de 1,00 m. Calea pe pod este realizată din o sapă suport în grosime de 2cm, hidroizolaţie şi BAP16 în grosime de 7,0 cm.

**b)** *cumularea cu alte proiecte existente şi/sau aprobate*:- nu este cazul.

**c)** *utilizarea resurselor naturale, în special a solului, a terenurilor a apei şi a biodiversităţii:* nu au un impact semnificativ.

**d)** *producţia de deşeuri*: deşeurile menajere şi reciclabile, vor fi stocate selectiv şi predate către societăţi autorizate din punct de vedere al mediului pentru activităţi de colectare/valorificare/eliminare;

**e)** *poluarea şi alte efecte nocive*: în perioada lucrărilor de execuţie zgomotul va fi generat de utilajele şi mijloacele de transport, nefiind afectate zonele locuite;

 **f)** *riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform cunoştinţelor ştiinţifice*: pe perioada execuţiei şi funcţionării obiectivului este redus, nu se utilizează substanţe periculoase, alimentarea utilajelor cu carburanţi se face numai la staţiile de distribuţie carburanţi autorizate.

 **g)** riscurile pentru sănătatea umană: efectul va fi pozitiv prin asigurarea scurgerii eficiente a apei prin dimensionarea corespunzătoare a deschiderii podului;

 **2. Localizarea proiectului**

 a) *utilizarea actuală şi aprobată a terenurilor*: conform certificatului de urbanism nr. 8 din 10.05.2016 cu valabilitatea prelungită până la 10.05.2019, eliberat de Primăria Comuna Iacobeni, terenul aparţine domeniului public al statului şi este intravilan.

 b) *bogăţia, disponibilitatea, calitatea şi capacitatea de regenerare relative ale resurselor natural( inclusive solul, terenurile, apa şi biodiversitatea) din zonă şi din subteranul acesteia:* nici unul din criteriile enumerate nu vor fi afectate de implementarea proiectului propus.

 *c) capacitatea de absorbţie a mediulu naturali,acordându-se o atenţie specială următoarelor zone:*

i) zonele umede, zone riverane, guri ale râurilor – nu este cazul;

ii) zonele costiere şi mediul marin – nu este cazul;

iii) zonele montane şi forestiere – nu este cazul;

iv) rezervaţii şi parcuri naturale – nu este cazul;

v) zone clasificate sau protejate de dreptul naţional; zone NATURA 2000 desemnate în conformitate cu Directiva 92/43/CEE şi Directiva 2009/147/CE: este situat în *situl NATURA 2000 ROSCI 0010- Bistriţa Aurie* , obiectivul existând înainte de înfiinţarea sitului.

vi) zonele în care au existat deja cazuri de nerespectare a standardelor de calitate a mediului prevăzute de legislaţia în vigoare şi relevante pentru proiect sau în care se consideră că există astfel de cazuri – nu este cazul;

vii) zonele cu o densitate mare a populaţiei – nu este cazul;

 viii) peisaje şi situri importante din punct de vedere istoric, cultural sau arheologic – nu este cazul;

  **3. Caracteristicile impactului potenţial**

*a). importanţa şi extinderea spaţială a impactului (zona geografică şi dimensiunea populaţiei care poate fi afectată)* – lucrările nu vor avea un impact negativ asupra factorilor de mediu şi nu vor crea un disconfort pentru populaţie pe perioada execuţiei lucrărilor;

*b). natura impactului-* va fi cauzat de lucrările de terasamente şi construcţii, cu un impact redus asupra mediului,

*c). natura transfrontieră a impactului-*  lucrările propuse nu au efecte transfrontieră;

*d). intensitatea şi complexitatea impactului* - impactul va fi redus, atât pe perioada execuţiei proiectului, cât şi în perioada de funcţionare.

*e). probabilitatea impactului* – impact redus, pe perioada de execuţie şi în perioada de funcţionare a obiectivului;

*f). debutul, durata, frecvenţa şi reversibilitatea preconizate ale impactului* – impact redus, pe perioada de execuţie şi în perioada de funcţionare a obiectivului, cu reversibilitate certă;

g).cumularea impactului cu impactul altor proiecte existente şi/sau aprobate- în zona respectivă nu sunt în aprobare sau aplicare alte proiecte cu impact semnificativ care să cumuleze impactul cu cel produs de proiectul propus;

h). posibilitatea de reducere efectivă a impactului- prin utilizarea de tehnologii curate, cu impact cât mai redus asupra factorilor de mediu şi asupra populaţiei;

 II. Motivele care au stat la baza luării deciziei etapei de încadrare în procedura de evaluare adecvată sunt următoarele:

 a). Proiectul face obiectul prevederilor O.M. nr. 19/2010 privind evaluarea adecvată a efectelor potenţiale a investiţiei asupra ariilor naturale protejate de interes comunitar, întrucât proiectul propus intră intra sub incidenţa art. 28 din Ordonanţa de urgenţă a Guvernului [nr. 57/2007](http://www.legestart.ro/Ordonanta-de-urgenta-57-2007-regimul-ariilor-naturale-protejate-conservarea-habitatelor-naturale-florei-faunei-salbatice-%28MjU0NTQ5%29.htm) privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, amplasamentul acestuia fiind situat în **situl NATURA 2000 ROSCI 0010-Bistriţa Aurie.**

 b). Obiectivul investiţiei este propus a fi implementat în zonă geografică sensibilă, amplasamentul acestuia fiind situat **in interiorul**  **sitului NATURA 2000 ROSCI 0010- Bistriţa Aurie.**

 c) În Memoriul de prezentare depus de către titularul proiectului sunt cuprinse cele patru aspecte menţionate în Ordinul nr. 19/2010 pentru aprobarea *Ghidului metodologic privind evaluarea decvată a efectelor potenţiale ale planurilor sau proiectelor asupra ariilor naturale protejate de interes comunitar*, la pct. 2.1, Etapa de încadrare: descrierea succintă a proiectului şi amplasarea acestuia în raport cu aria naturală protejată ROSCI 0010-Bistriţa Aurie, prezenţa/efectivele speciilor de interes comunitar în zona proiectului, estimare impact potenţial asupra speciilor de interes conservative.

 Pentru aria de protecţie ROSCI 0010- Bistriţa Aurie există Plan de management aprobat prin Ordin de ministru( OMMAP nr. Nr. 1136/2016 ).

 În memoriu sunt prezentate date despre impactul potenţial şi măsurile care se impun pentru menţinerea unei stări de conservare favorabile pentru speciile de importanţă comunitară, care concordă cu măsurile de management.

 Urmare a celor enumerate mai sus s-a luat decizia de emitere a Avizului NATURA 2000, după prezentarea avizului Agenţiei Naţionale de Arii Naturale Protejate.

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

 **DIRECTOR EXECUTIV,**

**ing. Vasile Oşean**

 **Şef Serviciu Avize, Acorduri, Autorizaţii, Întocmit,**

 **chim. Adina Hobjilă ing. Doru Cojocaru**